CELEX: 62005CJ0424
Language: sk
Date: 2007-06-21 00:00:00
Title: Rozsudok Súdneho dvora (tretia komora) z 21. júna 2007. # Komisia Európskych spoločenstiev proti Sonja Hosman-Chevalier. # Odvolanie - Odmena - Príspevok na expatriáciu - Podmienka stanovená v článku 4 ods. 1 písm. a) prílohy VII služobného poriadku - Pojem ‚práca vykonávaná pre iný štát‘. # Vec C-424/05 P.

ROZSUDOK SÚDNEHO DVORA (tretia komora)
      z 21. júna 2007
      Vec C‑424/05 P
      Komisia Európskych spoločenstiev
      proti
      Sonja Hosman‑Chevalier
      „Odvolanie – Odmena – Príspevok na expatriáciu – Podmienka stanovená článkom 4 ods. 1 písm. a) prílohy VII služobného poriadku – Pojem ‚práca vykonávaná pre iný štát‘“
      Predmet: Odvolanie podané proti rozsudku Súdu prvého stupňa Európskych spoločenstiev z 13. septembra 2005, Hosman‑Chevalier/Komisia
         (T‑72/04, Zb. s. II‑3265) smerujúce k zrušeniu tohto rozsudku
      
      Rozhodnutie: Odvolanie sa zamieta.
      
      Abstrakt
      Úradníci – Odmena – Príspevok na expatriáciu – Podmienky priznania
      [Služobný poriadok úradníkov, príloha VII článok 4 ods. 1 písm. a)]
      Pojem štát v zmysle článku 4 ods. 1 písm. a) druhej zarážky prílohy VII služobného poriadku nevyhnutne zahŕňa stále zastúpenie
         členského štátu pri Európskej únii. Vzhľadom na to sa musí zamestnanec takéhoto stáleho zastúpenia, a to vrátane jeho administratívnych
         a technických zamestnancov, z dôvodu svojej príslušnosti k tomuto stálemu zastúpeniu považovať za vykonávajúceho prácu pre
         príslušný členský štát, a v dôsledku toho za takého, ktorý je v postavení „expatrianta“ v zmysle tohto ustanovenia, bez ohľadu
         na osobitné alebo zvláštne funkcie vykonávané v rámci uvedenej organizácie, pričom nárok na príspevok na expatriáciu nie je
         podmienený existenciou priameho právneho vzťahu medzi dotknutou osobou a predmetným štátom. Takýto výklad je napokon v súlade
         s autonómiou, ktorú musia mať členské štáty, pokiaľ ide o vnútornú organizáciu svojich stálych zastúpení. Každému členskému
         štátu totiž prináleží, aby určil organizácie, ktoré majú byť súčasťou jeho stáleho zastúpenia, ako aj verejné záujmy, ktoré
         musia rôzne orgány v rámci stáleho zastúpenia podporovať vo vzťahoch s inštitúciami Spoločenstva.